[pic] | AZ EURÓPAI KÖZÖSSÉGEK BIZOTTSÁGA |

Brüsszel, 18.9.2007

COM(2007) 536 végleges

A BIZOTTSÁG KÖZLEMÉNYE AZ EURÓPAI PARLAMENTNEK ÉS A TANÁCSNAK

2006-2007-es éves jelentés a ciprusi török közösség gazdasági fejlődésének ösztönzését elősegítő pénzügyi támogatási keret létrehozásáról szóló, 2006. február 27-i 389/2006/EK tanácsi rendelet alapján nyújtott közösségi támogatások végrehajtásáról

A BIZOTTSÁG KÖZLEMÉNYE AZ EURÓPAI PARLAMENTNEK ÉS A TANÁCSNAK

2006-2007-es éves jelentés a ciprusi török közösség gazdasági fejlődésének ösztönzését elősegítő pénzügyi támogatási keret létrehozásáról szóló, 2006. február 27-i 389/2006/EK tanácsi rendelet alapján nyújtott közösségi támogatások végrehajtásáról

1. BEVEZETÉS

2004. április 26-i luxembourgi ülésén a Tanács tudomásul vette az Annan-tervről 2004. április 24-én Cipruson egyidejűleg megtartott népszavazások eredményeit, és a következőt jelentette ki:

„A ciprusi török közösség egyértelműen kifejezésre juttatta, hogy jövőjét az Európai Unióban képzeli el. A Tanács elkötelezett aziránt, hogy támogassa a ciprusi török közösség elszigeteltségének felszámolását, és hogy elősegítse Ciprus újraegyesítését a ciprusi török közösség gazdasági fejlődésének ösztönzése által. A Tanács felkérte a Bizottságot, hogy dolgozzon ki átfogó javaslatokat e célból, különös tekintettel a szigetország gazdasági integrációjára, valamint a két közösség közötti és az EU-val fenntartott kapcsolatok javítására. A Tanács azt javasolta, hogy erre a célra már most fel lehetne használni a Ciprus északi része számára a sikeres rendezés esetére elkülönített 259 millió eurós összeget.”

E következtetések alapján a Bizottság 2004. július 7-én[1] előterjesztett egy a ciprusi török közösség gazdasági fejlődésének ösztönzését elősegítő pénzügyi támogatási eszköz létrehozásáról szóló tanácsi rendelettervezetet. A tervezethez csatolt pénzügyi kimutatás 259 millió eurót különített el erre a programra a 2004-2006-os időszakra a pénzügyi terv 7. fejezete (előcsatlakozási stratégia) alatt.

Ez alapján a Tanács 2006. február 27-én elfogadta a ciprusi török közösség gazdasági fejlődésének ösztönzését elősegítő pénzügyi támogatási keret létrehozásáról és az Európai Újjáépítési Ügynökségről szóló 2667/2000/EK tanácsi rendelet módosításáról szóló 389/2006/EK tanácsi rendeletet[2] (a továbbiakban: támogatási rendelet).

A támogatási rendelet 10. cikke alapján „A Bizottság minden évben jelentést küld az Európai Parlament és a Tanács részére az e dokumentum szerinti közösségi támogatás végrehajtásáról. Ez a jelentés tájékoztatást nyújt a tárgyévben finanszírozott tevékenységekről és az ellenőrző munka során feltárt megállapításokról, valamint értékeli a támogatás végrehajtása során elért eredményeket.”

Ez a jelentés, amely az első ilyen, a 2006. február 27. és a 2007. február 28. közötti időszakot öleli fel. A pénzügyi támogatás előrehaladásáról szóló éves jelentések általános gyakorlatával összhangban, amely a költségvetési évek normális ciklusát követi, a következő éves jelentés a 2007. december végéig tartó időszakra fog vonatkozni. Az első jelentés különösen a következő kérdésekre összpontosít: 1) a pénzügyi támogatás programozása, 2) a támogatási program végrehajtási mechanizmusai, 3) a pályázatkiírások és szerződéskötések terén végrehajtott első intézkedések, 4) következtetések és ezen konkrét támogatási program előtt álló kihívások értékelése.

2. A TÁMOGATÁS PROGRAMOZÁSA

2.1. Háttér

A támogatási rendelet 2006. februári elfogadását követően a Bizottság tevékenységei a jelentés által felölelt időszakban elsősorban a támogatás programozására irányultak annak érdekében, hogy 2006. vége előtt megtörténjenek a szükséges költségvetési kötelezettségvállalások. A 2006. évi programozást a következő tényezők befolyásolták:

2.1.1. A támogatási rendelet elfogadásának késése

A Tanács a Bizottság 2004. júliusi, eredeti javaslata után mintegy 20 hónappal fogadta el a támogatási rendeletet. A támogatási rendelet késői elfogadása miatt az eredeti tervek szerint három évre szóló (2004, 2005. és 2006.) költségvetési kötelezettségvállalást csak egy évre kellett megtenni. Egy többéves programozási keretben lehetőség nyílik az előző évek tanulságainak levonására, és így az éves programozási szükségletek megfelelőbb meghatározására. Ez ebben az esetben nem volt lehetséges, ezért az egész 259 millió eurós összeget felhasználó programot egyedül a 2006-os év során kellett kidolgozni és elfogadni. Ez a szempont amiatt is nagyon fontos, hogy e támogatási program során sokkal magasabb a támogatási intenzitás, mint a ciprusi török közösségnek korábban nyújtott pénzügyi támogatási programok esetében.

A késedelemnek az lett a következménye, hogy a már 2004-2005-re tervezett előkészítő tevékenységek nem valósulhattak meg. A program előkészítése érdekében a Bizottságnak arra a 2 millió euróra korlátozott, megvalósíthatósági tanulmányokra fordítható költségvetésre kellett támaszkodnia, amit a Ciprus északi része számára nyújtott 2003-as speciális támogatási csomagból[3] lehetett lehívni. Többek között a szilárd hulladék, a víz és a szennyvíz, az energia és a vidékfejlesztés területén készültek megvalósíthatósági tanulmányok. Az általános program-előkészítést segítendő, a Bizottság nevében a Világbank egy alaptanulmányt is készített Ciprus északi felének gazdasági helyzetéről.

A fent említett tanulmányok jelentették a helyzet közösségi vívmányok tekintetében fennálló hiányosságainak első felmérését. Általában véve ezek a tanulmányok arra hívták fel a figyelmet, hogy nagy volumenű beruházásokra van szükség ahhoz, hogy Ciprus északi részén az infrastruktúra és a szolgáltatások színvonala összhangba kerüljön a közösségi vívmányok előírásaival.

A tanulmányok azt is kiemelték, hogy a részletes pályázati kiírások kidolgozása terén további projekt-előkészítésre van szükség. Általában nem álltak rendelkezésre megbízható társadalmi-gazdasági statisztikai adatok Ciprus északi részére vonatkozóan.

Az előkészítő tevékenységek késése azt fogja jelenteni, hogy bizonyos beruházási projektek esetében a szerződéskötésre a 2009. végi szerződéskötési határidőhöz nagyon közel fog sor kerülni.

2.1.2. A rendelkezésre álló pénzügyi erőforrások teljes összegével kapcsolatos bizonytalanságok

2004. április 26-i következtetéseiben a Tanács javasolta, hogy a Ciprus északi része számára a sikeres rendezés esetére elkülönített 259 millió eurós összeget tegyék hozzáférhetővé a támogatási rendelet céljai számára. E célból előirányzatokat különítettek el tartalékként a jogalap elfogadásáig, a 2005-ös költségvetésben 120 millió eurós, a 2006-os költségvetésben pedig 139 millió eurós összegben.

A jogalap késői elfogadása azt jelentette, hogy a 2005-re előirányzott hitelek már nem voltak elérhetők. Amikor a rendeletet 2006 februárjában elfogadták, már csak 139 millió EUR volt az elérhető források összege. Eredetileg a programozás ezen az elosztáson alapult.

A Bizottság tájékoztatta a tagállamokat arról, hogy lehetséges lenne a 259 millió eurós csomag újraképezése, amennyiben további 120 millió eurót hívnának le a költségvetés 7. fejezetéből, amelynek 1085,4 millió eurós fennmaradó mozgástere volt.

2006 októberében költségvetés-módosítást fogadtak el. Amint biztossá vált, hogy a teljes, eredetileg tervezett 259 millió eurós összeg elérhető lesz, felülvizsgálták a programozást, hogy néhány projekt két fázisban valósulhasson meg.

2.1.3. A Ciprusi Köztársaság kormányával folytatott konzultációk

A támogatási rendelet elfogadásakor a Bizottság beillesztett egy nyilatkozatot a tanácsi jegyzőkönyvbe, amely szerint – figyelembe véve a ciprusi politikai helyzetet, valamint a sziget integrálásának és újraegyesítésének célját, – kész konzultációt folytatni a Ciprusi Köztársaság kormányával az e határozat alapján nyújtott támogatás legfontosabb szempontjairól.

A program tartalmáról szóló konzultatív üléseket tartottak a Ciprusi Köztársaság kormányának képviselőivel 2006. június 19-én és október 9-11-én, különös figyelmet fordítva a sziget teljes egészére kiterjedő tervezésre. További találkozókra és levelezésre került sor más horizontális kérdésekben (különösen a támogatási rendelet tulajdonjogok védelméről szóló 7. cikkének (1) bekezdéséről) a 2006. március-októberi időszakban.

2.1.4. Bizottsági eljárás

A támogatási rendelet 3. cikkének (3) bekezdése előírja, hogy a Phare irányítóbizottságának véleményeznie kell a finanszírozási határozattervezeteket, amennyiben azok meghaladják az 5 millió eurót, és inkább operatív mint támogató tevékenységekre vonatkoznak. A fenti cikk hatálya alá eső két finanszírozási határozat-tervezetről konzultációt folytattak a Phare irányítóbizottságával annak július 3-i és október 20-i ülésén. Mindkét esetben sor került szavazásra. Július 3-án nem született vélemény, míg október 20-án az irányítóbizottság minősített többséggel kedvező véleményt fogadott el. A komitológiai szabályokkal összhangban a Bizottság a finanszírozási határozatok elfogadásával folytatta munkáját.

A július 3-i ülésen az irányítóbizottság tagjai felkérték a Bizottságot, hogy az folytasson további egyeztetéseket a Ciprusi Köztársaság kormányával. További kapcsolatfelvételekre került sor 2006 nyara és ősze folyamán találkozók vagy a fenti 2.1.3. pontban említett levelezés útján.

2.2. A program tartalma

Az összesen 259 millió eurós allokációt a Bizottság öt finanszírozási határozat elfogadásával kötötte le 2006. június 23. és december 22. között (lásd a finanszírozási határozatok listáját az 1. mellékletben, valamint a 2. mellékletben a teljes támogatási program projektenkénti lebontását).

A 259 millió euróból 240,15 millió eurót kötöttek le a támogatási program operatív részére, míg a fennmaradó 18,85 millió eurót (azaz a teljes összeg 7,2%-át) a támogatási program Bizottság általi végrehajtásának támogatására fogják felhasználni, a támogatási program 4. cikke (3) bekezdésének rendelkezéseivel összhangban.

A program kialakítása során a Bizottság a következőkre támaszkodott:

- A támogatási rendelet célkitűzései;

- A kedvezményezett közösséggel folytatott konzultáció;

- A folyamatban lévő projektek eredményei;

- A 2004-2006-ban készített tanulmányok eredményei;

- A szerződéskötéshez rendelkezésre álló határidők (N+3).

2.2.1. Az operatív projektek pénzügyi támogatása

Egy a ciprusi török közösség legfontosabb szükségleteinek, valamint a 389/2006 tanácsi rendelet minden célkitűzésének (lásd alább az 1. sz. táblázatot a támogatás célkitűzések szerinti megoszlásának áttekintésére) kielégítésére irányuló, kiegyensúlyozott csomagot alkotó program került kidolgozásra a három finanszírozási határozat segítségével.

A támogatási rendelet pénzügyi támogatásai a következő öt cáélkitűzésre összpontosítanak:

1. célkitűzés: Az infrastruktúra fejlesztése és átalakítása (kb. 129,25 millió EUR):

E célkitűzésen belül a program célja, hogy megszüntesse azokat a komoly infrastrukturális hiányosságokat, amelyek Ciprus északi felén különösen a környezetvédelem (különösen a tiszta víz és higiénia, szilárd hulladék és természetvédelem), az energia (különös tekintettel a kereslet és kínálat kezelésének kérdésére), valamint a közlekedésbiztonság és a távközlés terén tapasztalhatóak. Az évek óta tartó elégtelen beruházás és elhanyagolás következtében a kulcsfontosságú infrastrukturális ágazatoknak korszerűsítésre és fejlesztésre van szükségük annak érdekében, hogy megfeleljenek a közösségi vívmányok követelményeinek.

Az infrastrukturális beruházások mellett szakmai segítséget fognak nyújtani a kapacitásépítéshez és a szakpolitikák reformjához annak érdekében, hogy biztosítsák a minőségi szolgáltatásnyújtás hosszú távú fenntarthatóságát. Valószínűleg ezt a célkitűzést fogja a tulajdonjogi helyzet leginkább befolyásolni. A programba beépítettek bizonyos rugalmasságot tartalékprojektek finanszírozásának vonatkozásában arra az esetre, ha valamelyik projekt esetleg nem indulhatna be a tulajdonjogok tiszteletben tartásának szükségessége miatt.

2. célkitűzés: A társadalmi és gazdasági fejlődés ösztönzése (kb. 70,2 millió EUR):

Ez a célkitűzés olyan tevékenységek széles skáláját öleli fel, amelyek célja a ciprusi török közösség hosszú távú gazdasági fenntarthatóságának erősítése a következők által:

- Vidékfejlesztés és a mezőgazdasági ágazat modernizációja, beleértve a változatosabb helyi gazdaság és a helyi szolgáltatásnyújtások társadalmi-gazdasági feltételeinek javítása által a vidéki térségek helyi lakosságának helyben tartására irányuló tevékenységeket;

- A városi és helyi infrastruktúra helyreállítása a három legjelentősebb városban, Nicosiában, Kyreniában és Famagustában, valamint a többi kisebb városközpontban és faluban;

- A zöld vonal új átkelési pontjainak megnyitásához szükséges infrastrukturális munkálatok;

- Humánerőforrás-fejlesztés , az oktatási szektor reformjának támogatása, valamint a szakképzés fejlesztése annak érdekében, hogy különböző képzési formák keretében olyan képesítésekre lehessen szert tenni, amelyekre a helyi vállalatoknak szüksége van.

- A magánszektor versenyképességének javítására irányuló tevékenységek, többek között hitelprogramokon és a kis- és középvállalkozások (kkv-k) közvetlen támogatásán keresztül.

3. célkitűzés: A megbékélés segítése, a bizalomépítést támogató intézkedések, és a civil társadalom támogatása (kb. 13 millió EUR):

E célkitűzéshez kapcsolódóan a támogatási program a következő tevékenységeket fogja finanszírozni:

- A civil társadalom erősítése, valamint megbékélést segítő és bizalomépítő intézkedések támogatása (beleértve az eltűnt személyek bizottságának nyújtott támogatást is). A megbékélést segítő és bizalomépítő intézkedések sikere az aktuális politikai légkör alakulásától függ. Ezen a területen vegyes eredmények születtek a múltban, ugyanakkor a két közösség közti bizalom szintje még mindig alacsony, és a megoldásra vonatkozó bármilyen remény azon alapul, hogy ezt a bizalmat újra kell építeni a társadalom minden rétegére kiterjedően;

- Az aknamentesítés folytatása az ütközőzónában és a szomszédos területeken. Továbbra is különös figyelmet fordítanak a jövőbeni átkelési pontok aknamentesítésére;

- A két közösség közös munkájának támogatása a történelemtanítás terén az Európa Tanáccsal partnerségben, a 2004 óta a két közösség által végzett előkészítő munkára alapozva.

4. célkitűzés: A ciprusi török közösség közelítése az Európai Unióhoz (kb. 9,5 millió EUR):

Ez a célkitűzés a ciprusi török közösség elszigeteltségének csökkentésére irányul az Európai Unióhoz fűződő kapcsolatok elősegítésével, a következők által:

- közösségi ösztöndíjak diákok és tanárok részére;

- a ciprusi török közösség és az európai uniós partnerszervezetek közötti személyes emberi kapcsolatok támogatása;

- Az Európai Unióval és szakpolitikáival kapcsolatos ismeretek terjesztése. Ciprus északi részén EU információs pontot fognak létesíteni.

5. célkitűzés: A ciprusi török közösség felkészítése a közösségi vívmányok bevezetésére és végrehajtására (kb. 13,46 millió EUR):

Ez a célkitűzés segítséget nyújt a jogi szövegek elkészítésében, valamint a közösségi vívmányok végrehajtásához szükséges kapacitások megerősítésében annak érdekében, hogy a csatlakozási okmány 10. jegyzőkönyvének 1. cikkével összhangban feloldják a közösségi vívmányok felfüggesztését. Az e célkitűzéshez kapcsolódó tevékenység jelentős része a technikai segítségnyújtás és információcsere (TAIEX) keretében fog megvalósulni. A közösségi vívmányok érdekében megvalósítandó kiigazításokhoz szükséges kisebb felszereléseket/ beruházásokat is támogatni fogják. Mivel nagyon fontos Ciprus északi felén a környezet védelme, környezettudatos gazdálkodást célzó kapacitások kiépítésére vonatkozó külön projektet is támogatni fognak.

Le nem kötött szakmai segítségnyújtási és program tartalékalap (kb. 4,74 millió euró, 2 %):

A programhoz kapcsolódó tartalékalap rész korlátozott forrást jelent azokra az esetekre, ha olyan új tevékenységeket kell finanszírozni, amelyek a végrehajtás megkezdésekor vagy a politikai helyzet megváltozása miatt válhatnak szükségessé. Ez különösen fontos, mivel bár ennek a támogatási programnak a végrehajtása öt évig fog tartani, a programozási célokra fordítható támogatás csak 2006-ban volt elérhető.

1. táblázat: A támogatás megoszlása célkitűzések szerint

---

2.2.2. Pénzügyi támogatás a támogatási rendelet 4. cikkének (3) bekezdése alá tartozó adminisztratív kiadások fedezésére

A támogatási rendelet 4. cikkének (3) bekezdése alapján a segítségnyújtás felhasználható „támogató tevékenységek finanszírozására, például előzetes és összehasonlító tanulmányok elkészítésének, képzések szervezésének, a segítségnyújtás előkészítésével, felmérésével, irányításával, végrehajtásával, nyomon követésével, ellenőrzésével és kiértékelésével kapcsolatos tevékenységeknek, az információszolgáltatási és ismertséget biztosító tevékenységeknek, valamint a támogató személyzet költségeinek, a helyiségbérleteknek és a berendezések beszerzéseinek finanszírozására is”.

Összesen 18,85 millió eurót különítettek el a Bizottságnak a támogatási program végrehajtásához való hozzájárulására. Az adminisztratív kiadásokra fordítható pénzügyi támogatást többek között a következőkre fogják fordítani:

1. Ágazati stratégiák kialakítása;

2. A projektek előkészítéséhez megvalósíthatósági tanulmányok felülvizsgálata és/vagy készítése (ide értve a gazdasági és pénzügyi elemzéseket, részletes műszaki tervdokumentációt, jogi értékeléseket, kivitelezési, szolgáltatási és beszerzési megbízások tenderdokumentációinak elkészítését, pályázatok odaítélését, stb.);

3. Szakértelem nyújtása a beszerzési folyamat és – amennyiben szükséges – a végrehajtási szakasz támogatására (beleértve az ellenőrzéseket, nyomon követést, értékelést, stb.);

4. Szerződéses alkalmazottak felvétele a Bizottság programcsapatába, irodai logisztika beszerzése (beleértve a helyiségek bérlését is), és a kedvezményezett közösség területén programtámogató iroda létesítéséhez szükséges felszerelések beszerzése.

2.3. Szerződéskötési és végrehajtási határidők

A támogatási rendelethez tartozó mind az öt bizottsági határozatban rögzítettek szerződéskötési határidőket 2006-ban. Ezeket 2009 júniusa és decembere között határozták meg a támogatási rendelet 5. cikke (1) bekezdésében szereplő szerződéskötési időszak időtartamának megfelelően. A program nagy részére vonatkozóan a végrehajtásra 2012 decemberéig fog sor kerülni. Az automatikusan feltöltődő hitelmechanizmus létrehozását magába foglaló projekt esetében a végrehajtási periódus 2014 decemberéig tart.

3. VÉGREHAJTÁSI MECHANIZMUSOK

A támogatási rendelet 3. cikke (1) bekezdésének megfelelően a Bizottság felelős a támogatási program irányításáért. A támogatási rendelet 5. cikkének (2) bekezdése lehetővé teszi a Bizottság számára, hogy az Európai Újjáépítési Ügynökséget bízza meg a támogatási program egy részének vagy egészének végrehajtásával.

Ugyanakkor a Bizottság Tanácsnak tett, az Európai Újjáépítési Ügynökség jövőjéről szóló jelentését[4] követően, amely az ügynökség 2008. végéig végrehajtandó bezárását javasolja, az ügynökség bevonásának lehetőségét már nem tartották helyesnek. Ebben az esetben alternatív intézkedéseket kellett volna hozni a végrehajtás kritikus szakaszában, ami késedelmet és zavart okozhatott volna.

3.1.1. A Bizottság általi központosított irányítás

A program végrehajtása a költségvetési rendelet[5] 53. cikke (1) bekezdésének a) pontja szerint történik (centralizált alapon), ajánlatkérőként az Európai Bizottság Bővítési Főigazgatósága jár el, kivéve a 3.1.2. szakaszban felsorolt esetekben.

A beszerzéseket a költségvetési rendelet 2. része IV. címe (külső fellépések) rendelkezéseinek és a végrehajtásról szóló szabályok[6] 3. fejezete 2. részének III. címe, valamint a Bizottság ”harmadik országokkal való együttműködés céljából az Európai Közösségek általános költségvetéséből finanszírozott szolgáltatási, szállítási és kivitelezési szerződésekre vonatkozó szabályokról és eljárásokról” szóló, 2006. január 24-i C (2006)117 illetve 2007. május 24-i C(2007)2034 határozatának megfelelően hajtják végre.

A program végrehajtása érdekében egy bizottsági tisztviselőkből és szerződéses alkalmazottakból álló elkötelezett programcsapatot hoztak létre a Bővítési Főigazgatóság ciprusi török közösséggel foglalkozó munkacsoportjának részeként.

Annak érdekében, hogy biztosítsák a kedvezményezett közösséggel a támogatás előkészítésében és végrehatásában történő költséghatékony egyeztetést, valamint egyben helyiséget biztosítsanak az ülések és szemináriumok számára, a programcsapat 2006 szeptembere óta egy programtámogató iroda épületeit használja Nicosia északi részében. Az iroda igazgatását, mind helyiségek, mind kisegítő személyzet – titkárok és sofőrök – tekintetében egy szerződéses magánvállalkozás, a GTZ (Deutsche Gesellschaft für Technische Zusammenarbeit) biztosítja. A programcsapat szerves részeként létrehoztak egy TAIEX helyi támogató pontot is a tagállami szakértők látogatásainak koordinálására.

A jelentés által felölelt időszak alatt a programcsapat fokozatosan kialakult. 2007. február végén a programcsapat 20 főből állt, köztük 2 bizottsági hivatalnok, 8 szerződéses alkalmazott és a szerződés vállalkozás 10 adminisztratív és logisztikai támogatást nyújtó alkalmazottja. További szerződéses alkalmazottak toborzása folyamatban volt annak érdekében, hogy 2007 végére teljessé váljon a csapat.

3.1.2. Közös igazgatás

A helyi és városi infrastruktúra fejlesztésére és a magánszektor támogatására irányuló tevékenységeket (összesen 17,5 millió EUR értékben) az ENSZ Fejlesztési Programjával (UNDP) közösen igazgatják, a költségvetési rendelet 53. cikke (1) bekezdésének c) pontja szerint. A Bizottság így hasznosítani fogja azt a UNDP által a 2001-2004-es időszakban felhalmozott szakértelmet és tudást, amit a UNDP által végrehajtott „partnerség a jövőért” című, ciprusi török közösségnek nyújtott uniós támogatás során halmoztak fel.

3.1.3. Közvetett centralizált igazgatás

A TAIEX tevékenységeinek végrehajtására (9,5 millió EUR) a költségvetési rendelet 54. cikke (2) bekezdésének c) pontjában és 56. cikkében leírt közvetett centralizált igazgatási eljárás alapján kerül sor (közvetett centralizált igazgatás). 2008. 06. 28-ig érvényes, a TAIEX program egészére kiterjedő megállapodás kötése van folyamatban a GTZ-vel (Deutsche Gesellschaft für Technische Zusammenarbeit).

3.1.4. Támogatások odaítélése pályázat kiírása nélkül

A program rendelkezéseket tartalmaz számos, pályázat kiírása nélkül odaítélt támogatásról a UNDP (aknamentesítési segélyprogram és az eltűnt személyek bizottságának támogatása) összesen 5,5 millió EUR értékben, illetve az Európa Tanács részére (történelemtanítási projekt és politikatudományi akadémia projekt) összesen 1,6 millió EUR értékben. A közvetlen odaítélés a 168. cikk (1) bekezdésének c) pontja szerint igazolható e szervezeteknek ezekben az ágazatokban fennálló de facto monopóliuma alapján.

4. A JELENTÉS ÁLTAL FELÖLELT IDőSZAK SORÁN FINANSZÍROZOTT TEVÉKENYSÉGEK

4.1. Tevékenységek

A támogatási programhoz kapcsolódó finanszírozási határozatok nagy részét a Bizottság 2006 őszén hozta meg. A jelentés által felölelt periódus alatt a tevékenységek a programcsapat és a TAIEX helyi támogató pont, valamint a konkrét helyzethez igazított rendszerek és folyamatok kialakítására koncentráltak. 2006 decemberében a UNDP-vel is aláírtak támogatási megállapodásokat a magánszektor fejlesztése és a városi és helyi infrastruktúra területén. Fontos volt, hogy biztosítva legyen a ciprusi török közösség javára végzett UNDP-tevékenységek folytonossága, mivel az e területeken a UNDP-vel kötött korábbi támogatási megállapodások 2006 novemberében lejártak. A projektirányító bizottság a UNDP és a Bizottság részvételével 2007 januárjában találkozott, hogy döntsenek a végrehajtandó konkrét tevékenységekről.

A jelentési időszak során megkezdődtek a ciprusi török közösség szilárdhulladék-kezelési tervének elkészítésével kapcsolatos tevékenységek is. Ez a terv fontos előfeltétele annak, hogy a szilárdhulladék-kezelési ágazati program által tervezett kivitelezési munkák pályázatait kiírhassák.

A 3. mellékletben található a Bizottság által a jelentési időszak alatt aláírt szerződések listája.

Elindították a szerződések előre jelzését és a beszerzésről szóló hirdetmények is, beleértve a közösségi ösztöndíjprogram 2007/2008-as tanévre vonatkozó első pályázati kiírását is, amelyet 2007 januárjában tettek közzé. Számos kiírt ajánlati felhívás a kivitelezést érintő pályázatok elkészítésére vonatkozó tanácsadói tevékenységeket érintette. A munkálatokra vonatkozó projekteket nem sikerült részletesen elkészíteni, mivel korábban korlátozott támogatási összeg állt rendelkezésre.

4.2. TAIEX

2004 óta a TAIEX korábbi finanszírozási megállapodások alapján nyújtott technikai segítséget a ciprusi török közösségnek. A jelentési időszak alatt a támogatási program forrásait elsősorban a TAIEX helyi támogató pont létrehozására használták fel. A többi tevékenységet még korábbi programokból finanszírozták.

4.3. Tájékoztatás és nyilvánosság

A jelentési időszak során a nyilvánosságnak szóló tevékenységek arra koncentráltak, hogy felhívják a kedvezményezett közösség figyelmét a támogatási rendelet alapján finanszírozott projektekre. 2006 novembere és decembere között a kedvezményezett közösséget a Bővítési Főigazgatóság által az érdekeltek különböző csoportjai számára szervezett projektindító szemináriumok segítségével tájékoztatták, többek közt a ciprusi török közösség és helyi közösségek vezetőit, az oktatási és mezőgazdasági ágazat képviselőit, a magánszektort és a civil társadalmat. Sajtótájékoztatókat tartottak mind a török ciprióta, mind a görög ciprióta sajtó részére 2006 novemberében, illetve 2007 januárjában. Tájékoztató kiadvány készült a potenciális kedvezményezettek és a nagyközönség számára.

Ezen felül a Bővítési Főigazgatóság honlapján kap nyilvánosságot a támogatási program. A honlapon megtalálható a támogatási rendelet szövege, valamint a Bizottság finanszírozási határozatai és a kapcsolódó dokumentumok. Olyan más honlapokra mutató linkeket is elhelyeztek, amelyek a támogatási rendelet alapján finanszírozott szerződések pályázati kiírásaival foglalkoznak.

4.4. Pénzügyi végrehajtás (szerződéskötés és kifizetés)

A jelentési időszak végéig 14,5 millió eurót kötöttek le. Ebből az összegből kb. 13,2 millió eurót kötöttek le a támogatási program operatív részére, és 1,3 millió eurót a támogató tevékenységekre.

A Bizottság összesen kb. 4,25 millió eurót fizetett ki vállalkozóinak a jelentési időszak folyamán. Ebből az összegből kb. 3,7 millió eurót kötöttek le a támogatási program operatív részére, és 550 000 eurót a támogató tevékenységekre. Ezen felül a Bizottság kb. 400 000 eurót fordított a munkaerővel és kiküldetésekkel kapcsolatos költségekre.

5. KÖVETKEZTETÉSEK

A jelentési időszak folyamán a tevékenységek nagy része a következőkre koncentrált:

5. a támogatás programozása : Minden finanszírozási határozatot elfogadtak 2006-ban;

6. a végrehajtási mechanizmusok meghatározása : Megalakult a programcsapat; a programtámogató iroda és a TAIEX helyi támogató pont 2006 szeptemberére, kevesebb mint hét hónappal a támogatási rendelet elfogadása után, működőképessé vált;

7. folyamatosság biztosítása a korábbi EU által támogatott tevékenységekkel a ciprusi török közösség érdekeinek megfelelően: a UNDP korábbi tevékenységei zökkenőmentesen folytatódhatnak a Bizottság és a UNDP közti támogatási megállapodás 2006. decemberi aláírásának köszönhetően.

Az a jogi, diplomáciai és politikai közeg, amelyben a Bizottság működik, egyedinek tekinthető. Ez a közeg számos kihívást és kockázatot jelent e támogatási rendelet végrehajtásának sikerére:

8. Szoros szerződéskötési határidők és a program időtartamának rövidsége: a korábbiakban említettek szerint a rendelkezésre álló források lekötésére kevés idő állt rendelkezésre a szükséges jogszabály késői elfogadása miatt. A végrehajtásra rendelkezésre álló idő csökkenésének következményei a következők:

9. A program korai részére tervezett előkészítő tevékenységekre nem kerülhetett sor. A nagy volumenű infrastrukturális beruházásokra vonatkozó szerződések három éven belüli megkötése nagy kihívásnak bizonyulhat a korábbi projektelőkészítések elmaradása miatt.

10. Az évenként végrehajtani tervezett tevékenységekre csak három egymást követő évben kerülhet sor (2007-2009) az eredetileg tervezett öt évvel szemben (2005-2009). Például a közösségi ösztöndíjprogramra is csak három tanévben lehet majd pályázni. Jelenleg nem áll rendelkezésre semmilyen forrás a program 2009/10-es tanévet követő finanszírozására. Ugyanez vonatkozik a támogatási programban tervezett többi támogatási lehetőségre, például a gazdálkodóknak, helyi önkormányzatoknak, civil szervezeteknek stb. szólókra. Az e támogatásokra vonatkozó utolsó pályázati felhívást 2009 első felében fogják közzé tenni.

11. Tulajdonjogi kérdések : becslések szerint a Ciprus északi részén található magántulajdonban lévő földek 78 %-a görög cipriótáké. Számos tervezett infrastrukturális beruházás pontos helyszíne még nem került meghatározásra. Ugyanakkor a görög ciprusi magánszemélyek tulajdonában lévő ingatlanok nagyságát figyelembe véve valószínű, hogy sok beruházásra csak abban az esetben kerülhetne sor, ha ezek a tulajdonosok hozzájárulásukat adnák. Tartalékprojekteket fognak előkészíteni annak érdekében, hogy csökkentsék annak kockázatát, hogy a tulajdonosok hozzájárulásának hiánya miatt néhány projekt nem indulhat majd be. A szükséges hozzájárulások beszerzéséhez további időre lesz szükség a már amúgy is szoros végrehajtási ütemtervben.

12. A kedvezményezett közösség alacsony felvevőképessége : habár nagyok a szükségletek, a ciprusi török közösség kicsi, és nem rendelkezik megfelelő struktúrákkal ilyen nagy mértékű források ilyen rövid időn belüli befogadására. Fennáll a veszélye, hogy a gazdasági és társadalmi fejlődésben tapasztalható általános hatás csökkeni fog a program rövidebb időszak alatt történő végrehajtása miatt.

13. A Bizottság programcsapatának alkalmazottjai: a szerződéses alkalmazottak szerződésének maximális időtartamára vonatkozó jelenlegi szabályok miatt a programcsapat tagjainak nagy része ki fog cserélődni 2009-ben, nem sokkal a szerződéskötési határidő lejárta előtt.

14. A török ciprusi és görög ciprusi közösség közötti együttműködés: A program általános sikere – az általános cél elérésének, azaz Ciprus újraegyesítésének elősegítése tekintetében – nagy mértékben a sziget két közösségének sikeres együttműködésen múlik. Azok a politikai kérdések, amelyek nem kapcsolódnak közvetlenül a támogatási programhoz, hanem inkább a sziget általános politikai helyzetéhez, mindkét közösséget arra ösztönözhetik, hogy hátráltassák a program bizonyos részeinek végrehajtását. Ebben az értelemben nagyban megkönnyítené a végrehajtást, ha előrelépés történne az ENSZ égisze alatt zajló újraegyesítési folyamatban.

6. MELLÉKLETEK

6.1. 1. melléklet: A támogatási rendelethez kapcsolódó bizottsági határozatok listája

A határozat címe és dátuma | Összeg (millió EUR) |

1 | A BIZOTTSÁG C/2006/2336/3 HATÁROZATA (2006. június 23.) a ciprusi török közösség gazdasági fejlődésének előmozdítására irányuló pénzügyi támogatási eszköz végrehajtását támogató technikai segítségnyújtási eszköz létrehozásáról | 4,00 |

2 | A BIZOTTSÁG C/2006/2335/4 HATÁROZATA (2006. június 23.) a ciprusi török közösség számára a technikai segítségnyújtás és információcsere (TAIEX) által nyújtott támogatási program létrehozásáról | 4,50 |

3 | A BIZOTTSÁG C/2006/5000 HATÁROZATA (2006. október 27.) a ciprusi török közösség gazdasági fejlődésének ösztönzésére irányuló pénzügyi támogatási program létrehozásáról – I. rész | 38,10 |

4 | A BIZOTTSÁG C/2006/6533 HATÁROZATA (2006. december 15.) a ciprusi török közösség gazdasági fejlődésének ösztönzésére irányuló pénzügyi támogatási program létrehozásáról – II. rész | 197,55 |

5 | A BIZOTTSÁG C/2006/7035 HATÁROZATA (2006. december 22.) a ciprusi török közösség gazdasági fejlődésének előmozdítására irányuló pénzügyi támogatási eszköz végrehajtását támogató szakmai segítségnyújtási eszköz létrehozásáról – II. rész | 14,65 |

258,800* |

* Ez a 2006. évi költségvetés 22.02.11 költségvetési tételének teljes összege (a 2007. évi költségvetés 22.020703 tétele). A mérleg azzal a 200 000 eurós tétellel kerül egyensúlyba, amely a TAIEX 2006. évi adminisztratív kiadásaira vonatkozik a ciprusi török közösségnek nyújtott TAIEX támogatás végrehajtásával kapcsolatban.

6.2. 2. melléklet : Az egyedi projektek megoszlása

Célkitűzések és projektek | Költségek (EUR) |

1. célkitűzés: Az infrastruktúra fejlesztése és átalakítása (49,9 %) |

1. Al-célkitűzés - Környezetvédelem |

1.1 projekt – – A vízellátás és a közegészségügyi szolgáltatások minőségének és igazgatásának javítására irányuló ágazati program | 71 400 000 |

1.2 projekt – A Ciprus északi részén található potenciális Natura 2000 területek igazgatására és védelmére irányuló támogatás a török ciprusi közösség részére | 5 000 000 |

1.3 projekt – Szilárdhulladék-kezelési ágazati program a ciprusi török közösség számára | 21 200 000 |

1.4 projekt – A lefkei bányászati terület rehabilitációjának megvalósíthatósági tanulmánya | 900 000 |

2. Al-célkitűzés – Az energiaszektor igazgatásának javítása |

1.5 projekt – Az energiaszektor igazgatásának fejlesztése | 5 000 000 |

1.6 projekt – Az energetikai infrastruktúra fejlesztése és átalakítása – II. rész | 8 750 000 |

3. Al-célkitűzés – A közlekedésbiztonság javítása |

1.7 projekt – A közlekedésbiztonság javítása | 3 000 000 |

4. Al-célkitűzés – Telekommunikáció |

1.8 projekt A telekommunikációs infrastruktúra fejlesztése és átalakítása | 14 000 000 |

Részösszeg | 129 250 000 |

2. célkitűzés: A társadalmi és gazdasági fejlődés ösztönzése (27,1 %) |

2.1 projekt – Vidékfejlesztési ágazati program | 29 700 000 |

2.2 projekt – A helyi és városi infrastruktúra fejlesztése | 7 000 000 |

2.3 projekt – A helyi és városi infrastruktúra fejlesztése – II. rész | 8 000 000 |

2.4 projekt – Humánerőforrás-fejlesztési ágazati program | 8 000 000 |

2.5 projekt – Hitelprogram mikro- és kisvállalkozások számára | 9 000 000 |

2.6 projekt – Fenntartható gazdasági fejlődés ágazati program | 6 000 000 |

2.7 projekt – A magánszektor fejlődésének támogatása a ciprusi török közösségben | 2 500 000 |

Részösszeg | 70 200 000 |

3. célkitűzés: A megbékélés segítése, a bizalomépítést támogató intézkedések, és a civil társadalom támogatása (5 %) |

3.1 projekt – Megbékélést és bizalomépítést támogató intézkedések, a civil társadalom támogatása | 8 000 000 |

3.2 projekt – Aknamentesítési támogatási program | 4 000 000 |

3.3 projekt – A történelemtanítás új módszereinek kidolgozásához nyújtott segítség a ciprusi megbékélés és stabilitás érdekében | 1 000 000 |

Részösszeg | 13 000 000 |

4. célkitűzés: A ciprusi török közösség közelítése az Európai Unióhoz (3,7 %) |

4.1 projekt – Közösségi ösztöndíj program | 5 000 000 |

4.2 projekt – Fiatalok csereprogramjai és más, személyes emberi kapcsolatok támogatása | 3 000 000 |

4.3 projekt – Tájékoztatás az Európai Unió politikai rendszeréről és jogrendjéről | 1 500 000 |

Részösszeg | 9 500 000 |

5. célkitűzés: A ciprusi török közösség felkészítése a közösségi vívmányok bevezetésére és végrehajtására (5,2 %) |

5.1 projekt – A közösségi vívmányok jogi átültetésének valamint végrehajtásának támogatásához nyújtott szakmai segítség a TAIEX eszközön keresztül - II. rész (A. komponens – TAIEX-támogatás); B. komponens – kis volumenű felszerelés, eszköz)+ I. rész | 6 500 000 4 500 000 |

5.2 projekt – A környezetvédelmi ágazat kapacitásnövelése | 2 460 000 |

Részösszeg | 13 460 000 |

6. célkitűzés: Le nem kötött technikai segítségnyújtási és program tartalékalap (1,8%) |

6.1 projekt – Le nem kötött technikai segítségnyújtási és program tartalékalap | 4 740 000 |

Részösszeg | 4 740 000 |

Összesen | 240 150 000 |

+ a program végrehajtásához nyújtott általános szakmai támogatás (7,2 %) | 18 850 000 |

Mindösszesen | 259 000 000 |

6.3. 3. melléklet: A jelentés által felölelt periódus alatt aláírt szerződések

Szerződésszám (CRIS) | A szerződés megnevezése | Vállalkozó | Aláírás | Összeg (EUR) |

2006/124-237 | A GTZ-vel kötött 2005-ös TAIEX megállapodás kiegészítése Ciprus északi részén TAIEX helyi összekötő pont létesítésére | Deutsche Gesellschaft für Technische Zusammenarbeit - GTZ GMBH (Németország) | 2006. július 18. | 506.836 |

2006/124-397 | Programtámogató iroda létesítése Ciprus északi részén | Deutsche Gesellschaft für Technische Zusammenarbeit - GTZ GMBH (Németország) | 2006. július 25. | 1.324.257 |

2006/127-273 | A GTZ-del kötött 2005-ös TAIEX megállapodás kiegészítése a ciprusi török közösség részére nyújtandó szakmai támogatásra | Deutsche Gesellschaft für Technische Zusammenarbeit - GTZ GMBH (Németország) | 2006. november 8. | 2.993.164 |

2006/129-343 | Magánszektor-fejlesztési program Ciprus északi részén | ENSZ Fejlesztési Program - UNDP | 2006. december 26. | 2.500.000 |

2006/129-353 | A helyi és városi infrastruktúra fejlesztése | ENSZ Fejlesztési Program - UNDP | 2006. december 26. | 7.000.000 |

2006/131-199 | Szilárdhulladék-kezelési terv a ciprusi török közösség részére | AGRECO | 2007. február 23. | 199.850 |

Összesen | 14.524.107 |

----

[1] 2004. július 7-i COM (2004) 465 végleges, 2004. október 21-én a COM (2004) 696 véglegessel módosítva

[2] HL L 65., 2006.3.7., 5. o.

[3] A Ciprusi Köztársaság és a Máltai Köztársaság előcsatlakozási stratégiájával kapcsolatos műveletek megvalósításáról szóló 2000. március 13-i 555/2000/EK tanácsi rendelet alapján támogatva.

[4] COM(2005) 710 végleges, 2005.12.23.

[5] A Tanács 2002. június 25-i 1605/2002/EK, Euratom rendelete, HL L 248., 2002.9.16. 1. o. A legutóbb a 2006. december 13-i 1995/2006/EK, Euratom tanácsi rendelettel (HL L 390., 2006.12.30., 1. o.) módosított rendelet.

[6] A Bizottság 2342/2002/EK, Euratom rendelete (2002. december 23.), (HL L 537., 2002.12.31. 1. o.) A legutóbb a 478/2007/EK, Euratom rendelettel módosított rendelet (HL L 111, 2007.4.28., 13.o.).